SKRIFTLIG FORESPØRGSEL E-0893/00

af Bart Staes (Verts/ALE) til Kommissionen

(22. marts 2000)

Om: Vurdering af dioxinkrisen i Belgien

Dioxinkrisen i Belgien har endnu en gang vist, hvor sårbar fødekæden og kontrollen hermed er. En evaluering som den, det såkaldte dioxinudvalg i Repræsentanternes Hus har foretaget, kan bidrage til at afhjælpe problemer. Både Den Europæiske Union og de femten EU-medlemsstater har en vigtig rolle at spille i denne forbindelse.

Parlamentsmedlemmerne påpeger, at EU-direktivet om uønskede stoffer i foder ikke omtaler pcb'er og dioxiner. Ifølge parlamentsmedlemmerne bør der atter indføres en positivliste over tilladte råstoffer i foder som den, der fandtes, før direktiv 96/25/EF(1) af 29. april 1996 trådte i kraft.

1. Vil Kommissionen tilpasse direktivet om uønskede stoffer i foder, således at pcb'er og dioxiner tilføjes på listen over uønskede stoffer?

a) Inden for hvilken frist vil Kommissionen i bekræftende fald forelægge denne ændring for Europa-Parlamentet?

b) Hvorfor anser Kommissionen det i benægtende fald ikke for at være nødvendigt at føje pcb'er og dioxiner til direktivet om uønskede stoffer i lyset af dens holdning under den belgiske dioxinkrise?

2. Er Kommissionen af den opfattelse, at der atter bør indføres en positivliste over tilladte råstoffer i foder som den, der fandtes, før direktiv 96/25/EF af 29. april 1996 trådte i kraft, således som det anbefales i dioxinudvalgets rapport?

a) Hvorfor afviser Kommissionen i benægtende fald i modstrid med de konklusioner, man har kunnet drage af den belgiske dioxinkrise at indføre en positivliste?

b) Hvornår vil positivlisten i bekræftende fald blive udarbejdet?

(1) EFT L 125 af 23.5.1996, s. 35.

Svar afgivet på Kommissionens vegne af David Byrne

(4. maj 2000)

1. Størsteindholdet af uønskede stoffer og produkter i foderstoffer fastsættes i Rådets direktiv 1999/29/EF af 22. april 1999 om uønskede stoffer og produkter i foderstoffer(1). Med hensyn til polychlorerede biphenyler (PCB) og dioxin, er der fastsat en maksimal grænseværdi for dioxin i citruskvas. Det skete efter, at der var konstateret et højt dioxinindhold i piller af citruskvas fra Brasilien. Ved Kommissionens forordning (EF) nr. 2439/1999 af 17. november 1999 om godkendelsesbetingelser for tilsætningsstoffer, der tilhører gruppen bindemidler, antiklumpningsmidler og koaguleringsmidler i foderstoffer(2), blev der fastsat en maksimal grænseværdi for dioxin i kaolinler, efter at der var blevet påvist et højt dioxinindhold i kaolinler, som tilsættes foderstoffer.

Som følge af dioxinkrisen i Belgien vil man på baggrund af en videnskabelig risikovurdering overveje at fastsætte maksimale grænseværdier for dioxin og PCB i andre fodermidler og foderstoffer. Den Videnskabelige Foderstofkomité er blevet bedt om at vurdere, i hvilken grad foderstoffer forurenet med dioxin, PCB og dioxinlignende PCB bidrager til forureningen af animalske fødevarer.

Det skal fremgå af vurderingen, hvilke fodermidler der kan tænkes at være årsag til, at animalske foderstoffer, herunder fisk, forurenes med dioxin, PCB og dioxinlignende PCB. Den Videnskabelige Foderstofkomité skal ligeledes vurdere, i hvilken grad de pågældende fodermidler bidrager til forureningen af animalske fødevarer. Den skal både tage hensyn til, at forskellige dyrekategorier, herunder fisk, har forskelligt foderbehov, og at dioxin og PCB ikke overføres i samme grad via forskellige animalske produkter.

Kommissionen har til hensigt at vedtage foranstaltningerne senest til december 2000, hvilket fremgår af hvidbogen om fødevaresikkerhed(3) under aktion 21 i handlingsplanen om fødevaresikkerhed. Ifølge artikel 7, stk. 3, i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4), skal Europa-Parlamentet underrettes om de udkast til foranstaltninger, Kommissionen forelægger Den Stående Foderstofkomité.

2. Kommissionen understreger, at selv om nogle medlemsstater, herunder Belgien, tidligere har haft positivlister, har der aldrig været opstillet en positivliste på EF-niveau.

Som nævnt i hvidbogen om fødevaresikkerhed er Kommissionen enig i, at der er behov for klart at definere, hvilke stoffer der må eller ikke må anvendes til produktion af foder, herunder animalske biprodukter. En positivliste over foderstoffer ville være den bedste løsning, men det er en kompliceret og tidskrævende opgave at opstille en sådan liste. Kommissionen er dog villig til på længere sigt at udarbejde en positivliste. På kort sigt må den nuværende negativliste udvides snarest mulig.

Som nævnt i hvidbogen om fødevaresikkerhed under aktion 22 i handlingsplanen om fødevaresikkerhed kan Kommissionen efter nærmere overvejelse beslutte, om der skal udarbejdes en udtømmende positivliste over tilladte fodermidler, og fremsætte et forslag om ændring af Rådets direktiv 96/25/EØF om omsætning af fodermidler(5), som forelægges Rådet og Europa-Parlamentet senest til december 2002. Ifølge aktion 30 i handlingsplanen vil der blive udarbejdet et forslag til Europa-Parlamentets og Rådets forordning om nye regler for bortskaffelse og forarbejdning af animalsk affald. Forslaget indeholder en udtømmende positivliste over animalske biprodukter, som kan anvendes til fremstilling af animalske fodermidler. Det forventes at blive fremlagt for Rådet og Europa-Parlamentet i juni 2000.

(1) EFT L 115 af 4.5.1999.

(2) EFT L 297 af 18.11.1999.

(3) KOM(1999) 719 endelig udg.

(4) EFT L 184 af 17.7.1999.

(5) EFT C 261 af 19.8.1998.